AlexejDobrolubov/national_council_slovak_2010 huggingface dataset:
33. schôdza NR SR - 6.deň - B. popoludní
Dátum: 2025-04-02
Poslanec: Majerský, František (KDH)
Druh vystúpenia: Vystúpenie s faktickou poznámkou

158. Ďakujem pekne. Oskar, vystihol si podstatu toho všetkého presne, ako, ako bolo a najsmutnejšie na tom je, že sa situácia zopakovala a zopakovala sa ani nie o dva, tri roky. A máme tu dnes epidémiu slintačky, krívačky, kde vláda pred týmto zákonom dá v skrátenom legislatívnom konaní hlasovať o opatreniach, ktoré sú dôležité. O ktorých hovoríme, že je dôležité, že by sa prijali, aby tu boli, aby sme z nich spravili. A ja som dnes čakal, že minister, minister vnútra si to príde normálne obhájiť, že príde a povie, preto si myslím, že ten zákon je dobrý, lebo, lebo, lebo. Ale on z toho nič neurobil, on tu kričal, urážal, hovoril o tom, že kolega Stachura je zodpovedný s doktorom Krajčím za 20-tisíc mŕtvych. Ale kolega Stachura a kolega Krajčí nemajú žiadnu ochranku, žiadnu, oni sú poslanci. Keď sa niekomu, kto tú celú tu rozpravu sledoval a to vide, čo si pán minister vnútra zazdieľal na svojom internete, nech to sleduje a napadne kolegov, jedného alebo druhého za to, že niekto zomrel a že je zodpovedný za 20-tisíc mŕtvych, ja sa pýtam, kto bude brať za to zodpovednosť. Kto bude brať zodpovednosť za to, čo tu hovoríme v pléne Národnej rady? Celý čas sa bavíme vecne o veciach, ktoré sú dôležité, aby boli prijaté. Ale o tom, čo hovoríte vy, pán minister aj keď tu nie ste, sa nehovorilo. Vy ste tu prišli útočiť na predchádzajúcu vládu. Aj my sme ju kritizovali s opatreniami, ale z nikoho sme neurobili terč, z nikoho.
33. schôdza NR SR - 6.deň - B. popoludní
Dátum: 2025-04-02
Poslanec: Majerský, František (KDH)
Druh vystúpenia: Vystúpenie s faktickou poznámkou

109. Ďakujem, pán predseda. Pán minister, ja vás tiež chcem pochváliť za naozaj za tú prevenciu, ktorú ste pripravil. Lebo to je prevencia, je to dôležitá vec a v tom vidíte rozdiel, že my sme za opatrenia. Naozaj tu nikto z nás tu nie je, kto by tu hejtoval opatrenia, ktoré chcete urobiť. Ja si myslím, že by ste mali byť ešte odvážnejší. Nie vy, ale minister vnútra, a takisto aj minister pôdohospodárstva. mali by sme byť odvážnejší. Lebo my naozaj dnes, naše družstvá nefungujú, tak ako fungovali niekedy, že to iba jedno družstvo, kde na niektorých družstvách sú prenajaté priestory. Tam sú obchodné veci, tam chodí aj veľký pohyb ľudí. Jednoducho ja si myslím, že mali by sme byť ešte prísnejší a farmy by sme mali na určité obdobie jednoducho zatvoriť. Mali by sme farmy zatvoriť na minimálne tri týždne a mali by sme to urobiť čo najskôr, nie čakať. Čiže ja vás, vážená koalícia a kolegovia, vyzývam, aby ste to urobili, aby ste sa nebáli. Tu z opozície vás za to nikto nebude hejtovať. My nechceme, aby ste to mali horšie, ako sme to mali my počas covidu. My chceme, aby ste to zvládli nie kvôli vám, ale kvôli poľnohospodárom, lebo takúto krízu oni neprežijú. Ďakujem veľmi pekne, pán minister, verím, že prinesiete ešte ďalší dobrý zákon do parlamentu. (Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Majerský, František (KDH)
Druh vystúpenia: Vystúpenie s faktickou poznámkou

64. Ďakujem pekne, pán predseda. Pán minister, k jednej veci, ktorú ste na začiatku povedali, že tá predchádzajúca vláda sa hádala, hádala sa, až sa dohádala a nevedela sa dohodnúť na opatreniach. Mala pandémiu najväčšiu, aká tu bola. Ja sa jej nezastávam, veľa vecí urobili chybných, ale vy ste sa tu hádali kvôli flekom polroka. Kvôli flekom ste sa hádali polroka. (Reakcie z pléna.) (Potlesk.) Nie kvôli, pán minister, nie kvôli opatreniam... (Prerušenie vystúpenia predsedajúcim.) Gašpar, Tibor, podpredseda NR SR Pán minister, pán minister, môžete reagovať potom zas ako navrhovateľ. Majerský, František, poslanec NR SR Nie kvôli flekom. A teraz poďme k tým úmrtiam. Tí ľudia v tých nemocniciach zomierali kvôli tomu, že sa tu na Slovensku nedodržiavali opatrenia. Ja som vám to povedal v rozprave, som vám to hovoril a zopakujem to ešte raz, v normálnej krajine by sa toto nezneužívalo na politický súboj. V normálnej krajine, v normálnej krajine by sme sa rozprávali a bavili sa o tom, ako to máme robiť. Vy dnes robíte tie isté opatrenia pri slintačke a krívačke, ako robila predchádzajúca vláda. Tie isté. Tie isté opatrenia, pán minister, robíte. Tiež policajti strážia, tiež policajti strážia družstvá, tiež sú tam hasiči, ešte raz, pán minister, ale veď, keď budete mať... nechajte ma potom... Pán predsedajúci, ale... (Reakcia z pléna. Prerušenie vystúpenia predsedajúcim.) Gašpar, Tibor, podpredseda NR SR Pán minister, nechajte dohovoriť. Pokračujte. Majerský, František, poslanec NR SR Ďakujem. Čiže robíte tie isté opatrenia, tie isté opatrenia robíte, robíte to pri zvieratách a mne je ľúto tých zvierat, ktoré sa dnes zabíjajú. Ale zopakujem ešte raz, tento zákon sa nám vráti, ak prejde v budúcnosti. Lebo ľudia prestanú dodržiavať opatrenia pri pandémii, pán minister, a to je veľký problém. To je jedno, či tu budete vy, alebo niekto iný, prestanú dodržiavať opatrenia, lebo si povedia, ja budem na konci dňa odškodnený. Ďakujem. (Potlesk.)
33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie s faktickou poznámkou

83. Ďakujem pekne, pán predseda. Tomi, rozohnil si sa, ako keby do teba vošiel blesk, jak sa povie, ale dobre. Čiže vravel si, že sa menia riaditelia v štátnych záchrankách ako na orloji, nesúhlasím s tebou. Na orloji aspoň vieme čas, za koľko sa menia, v štátnych záchrankách nevieme. Je to od osem, šesť, deväť mesiacov, dvanásť mesiacov, tak to jednoducho je, treba si pozrieť štatistiku, ja som zažil asi dvanástich riaditeľov za desať rokov, čiže teraz tam sú dvaja riaditelia, ktorí tam sú najdlhšie, a myslím si, že tie záchranky, objektívne musím povedať, že vedú dobre, sú to záchranári, ktorí majú k tomu aj vzťah a myslím si, že to robia dobre. Predtým tam boli vrcholoví manažéri, špičkoví, ktorí vyniesli tú záchranku do totálnych strát, takže, takže asi tak, čo sa týka štátnych záchraniek. To, že si hovoril o tých kontrolách, že mali sme tu poskytovateľov, ktorí, kde pracovali záchranári 48 hodín, pracovali na licencie, pracovali načierno, niekde neboli v posádkach, to bolo u súkromných poskytovateľov niektorých, ale hlavne u súkromných. To, že ich štát nekontroluje, je chyba štátu, súhlasím, úplný súhlas, ja som zvedavý naozaj, keď bude po výberkách, koľko kontrol zase budeme mať na záchrankách, či to bude zase jedna veľká nula. Čiže to. Čo sa týka naozaj toho plánu obnovy, ja si myslím, že to je dobrá vec, že sa niečo urobilo, lebo tie peniaze do tej záchranky, čo sa týka vecí, by neprišli. A čo sa týka nemocníc, ja ti poviem napríklad skúsenosť osobnú, v Poprade bola nemocnica, alebo je, lepšie povedané, stopercentný vlastník štát, ktorá mala sedem staníc a robila to veľmi dobre. Naozaj to robila veľmi dobre, to fungovalo, všetko šlapalo, lebo ty musíš dodržiavať aj platové ohodnotenie, aj to, akú sanitku budeš mať, aj to, aké vybavenie, len to nikto nekontroloval, ale naozaj sú nemocnice, ktoré vedia záchranku robiť dobre... (Prerušenie vystúpenia časomerom.)
33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie s faktickou poznámkou

73. Ďakujem vám, pán predseda. Pán minister, som rád, že ste vystúpili, lebo táto téma si zaslúžila vystúpenie. Naozaj ja vám rozumiem, že je ťažké teraz nájsť ten spôsob, že kde by to malo byť, kto by mal o tom rozhodovať, či to je operačné stredisko, ministerstvo. Ja som vám len povedal, že zodpovednosť budete niesť vy, a to otvorene, to zas nieže teraz to tak nebude, budete niesť vy a keďže sme konštruktívni, a to nemôžte povedať, že to tak neni, my sme vám riešenie ponúkli, ktoré by sme urobili my, aj s tou komisiou. Môžete sa aj inšpirovať, koho tam chcete dať. Ja za seba hovorím, že ak bude záujem z vašej strany, chceme sa na to pozrieť, podieľať, lebo naozaj chcem, aby to výberové konanie bolo čo najtransparentnejšie, najtransparentnejšie, ale nemyslím si, že to výberové konanie je dobrá cesta. Naozaj tá budúcnosť nám ukáže, že tá Česká republika, kde sme sa boli viacerí inšpirovať, je cesta. Naozaj je cesta, tam nemôže nikto povedať, že kraj nevie spravovať záchrannú zdravotnú službu, to nemôže nikto povedať. Českej republike nemôžete vytknúť že absolútne že nič. Sú ďaleko pred nami, sú inovatívni, sú špičkoví a riadia to, myslím si, že veľmi dobre. Teraz už, jak som vravel, ťaháme zajaca za chvost, nemyslím toho, čo tú reformu urobil, ale teraz (povedané s pobavením), ale naozaj to je len zmiernenie tých procesov, lebo ak naozaj táto reforma neprejde, tak pôjdeme podľa starého. A tam nebude žiadny limit, nebudú tam žiadne obmedzenia a hlavne tie dobré veci v tej reforme neprejdú, ktoré sú dobré pre zmenu a záchranu ľudských životov. A na to by sme sa mohli bez politiky pozrieť.
33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie s faktickou poznámkou

57. Ďakujem pekne, Peťo, za tvoje vystúpenie. Ty sa, naozaj je vidno že tvoj taký spravodlivý hnev, lebo to je spravodlivý hnev. Ukazuje, že my naozaj v tom ten štát nespravujeme dobre, to s tebou v plnej miere súhlasím. My nevieme robiť, my nevieme spravovať nemocnice, my nevieme spravovať záchranky a robíme to všetko tak, aby to na konci, aby na konci dňa bol niekto spokojný. Nie tu, ale v tomto stále hovorím ešte raz, že celá táto debata, ktorá, ktorá je pri tých záchrankách, nie je o odborných veciach. Zvrhlo sa to, stále, stále sa bavíme o tendroch, bavíme sa o výberkách. Celé to sa to tam stiahlo. Všetky tie dobré veci, ktoré táto reforma prináša, prinesie, skončia zase s tou pachuťou toho hnusného biznisu, ktorý tu každých 6 rokov je. A ja som tu aj včera povedal, hovorím to aj dnes, že si to záchranári nezaslúžia a zaslúžili si odbornú diskusiu. Len tým, že sme nemali čas, nemali sme priestor a musíme tu rozhodovať o zákone, fakt zákone, ktorý na 6 rokov zmení poskytovateľov záchrannej zdravotnej služby, ale hlavne má riešiť dostupnosť a prežívanie našich pacientov riešime za 40, plus-mínus 48 hodín. Absolútne zle, len kvôli tomu, že si, zopakujem ešte raz, minister Taraba rozhodol o tom, že bude blokovať reformu záchrannej zdravotnej služby, ktorá mala prejsť klasickým, normálnym legislatívnym procesom.
33. schôdza NR SR - 3.deň - A. dopoludnia
Dátum: 2025-03-27
Poslanec: Majerský, František (KDH)
Druh vystúpenia: Vystúpenie v rozprave

32. Ďakujem pekne. Skúsim na každého trošku. Takže Tomi, neviem, či si bol na nejakých staniciach záchrannej zdravotnej služby, ja som v niektorých robil a tí záchranári si nezaslúžia takéto podmienky ako robia. To je totál, totál zle. Ja si myslím, že ešte predchádzajúca vláda, konkrétne pán minister Lengvarský, to treba otvorene povedať, tam bol ešte jeden projekt, kde sa dali zakúpiť tri, tri špecializované vozidlá, do každého kraja jeden, tri špecializované vozidlá, ktoré mohli byť použité pri UHPO, pri ťažkých nehodách, to sa nevyužilo, takže buďme radi, že aspoň tie peniaze z plánu obnovy sa využijú na stanice, jedna vec. Miško, k tebe, súhlas, pán minister Taraba, to bolo akože v úvodzovkách, že rieši ministerstvo životného prostredia, veď zatiaľ sa ešte ani jeden kanál neurobil, ale záchranku zablokoval, čiže jeho úspech, kanál nula, záchranka jedna. Čiže veľmi dobrá robota na životnom prostredí. Ideme ďalej, na záver len by som chcel povedať, že pánovi ministrovi Takáčovi v relácii som povedal, že ak príde žatva, tak je dôležité, aby zobral kombajn a posadil tam pána poslanca Kotlára, nech prejdú tú kukuricu celú a nech toto vyčistia. Lebo toto je jediná cesta zmeniť úlohu a účel splnomocnenca vlády pre pandémiu na zber kukurice. Ďakujem.
39. schôdza NR SR - 5.deň - B. popoludní
Dátum: 2025-09-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem pekne za slovo. No, pán minister, mne tak troška skoro ustrelilo dekel, keď ste opakovane nazval mimovládky, že darmožráčmi, pretože to je veľmi obľúbený naratív tejto vlády hľadať si nepriateľov. A neviem prečo práve si to odnášajú mimovládky. A odnášajú si to mimovládky, ktoré suplujú to, na čo vy nemáte peniaze. Zbierajú peniaze na to, aby mohli sa starať o marginalizované skupiny, vyberajú peniaze na to, aby sa mohli starať o ťažko chorých ľudí, dokonca o zomierajúcich ľudí. Na to, na čo nemá štát, na čo štát úplne rezignoval a vy tieto organizácie nazývate darmožráčmi. Ja chcem vidieť, ako vám oni kazia konsolidáciu. Prečo si vyberáte takýchto nepriateľov? Na to by som naozaj veľmi rada poznala odpoveď. A keď hovoríme o tom, že hasíte, tak v podstate hasíte požiar, ktorý ste vy sami začali. Ja som ešte nebola v politike, ale spomínam si na jednu tlačovú konferenciu odchádzajúcej vlády Pellegriniho, kde bol pán Pellegrini a pani Saková na tlačovke a hovorili o nejakom opatrení ku Covidu, ktoré chcela zaviesť vaša vláda. Ja si už nespomínam, aké to bolo, len pán Pellegrini povedal, že to bude drahé. A čo odpovedala pani Saková? Ale to zaplatia už oni. A presne takto sa správate ku celej konsolidácii, kedy sa tvárite, že vás už tu bude potopa a celé to zaplatia nie vy, ale ľudia a nasledujúce vlády.
39. schôdza NR SR - 5.deň - A. dopoludnia
Dátum: 2025-09-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem, pán predsedajúci, za slovo. Strach, arogancia a neschopnosť. To sú výborne pomenované dôvody toho, prečo táto vláda predkladá svoje zákony v skrátenom legislatívnom konaní. My sme mali tuná možnosť vidieť na jar tie všetky dymové clony, ktoré si, Michal, pomenoval preto, aby zakryli svoju neschopnosť, aby sa, aby sa, aby skryli to, že v podstate ten ich strach je hlavný dôvod toho všetkého, čo sa tu deje. Je to strach, že prídu o moc, že prídu o korytá a poniektorí, že prídu aj o slobodu. A toto všetko spôsobilo to, že ľudia už rezignovali na to, že budú platiť dane. Rezignovali na to, že môže byť v tejto krajine lepšie a po pätnástich, takmer pätnástich rokoch vašej sociálno-demokratickej vlády už rezignovali na to, že štát sa o nich postará. A toto je výsledok vášho vládnutia. Vy sa správate, ako keby Slovensko už nemalo žiadnu budúcnosť. Ako keby tu už nemal nikto po vás byť len potopa. Vy ste úplne rezignovali na nejaký ekonomický rast, na nejaké opatrenia, ktoré by zabezpečili to, aby sa tu dalo podnikať a žiť a toto je naozaj smutné, pretože vy len trestáte ekonomickú aktivitu, trestáte ľudí za to, že chcú podnikať, za to, že tu chcú žiť normálne v tejto krajine, pretože v tejto krajine už sa naozaj žiť veľmi ťažko bude a ľudia mladí odchádzajú. To je najväčšia tragédia našej krajiny, že mladí ľudia už tu vôbec nechcú žiť. Je to vám naozaj úplne jedno? Ďakujem.
39. schôdza NR SR - 4.deň - A. dopoludnia
Dátum: 2025-09-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem pekne. Úplne súhlasím s tebou kolega Štefunko, kolega Štefunko s tým, že si kritizoval, že nekomunikovali absolútne so svojimi partnermi. So svojim základným parterom, ktorý je parterom sociálnej demokracie všade na svete a to s odborármi, ale ja som presvedčená, že nekomunikovali s nimi preto, pretože nemali žiadne odborné argumenty a dôvody prečo tú svoju konsolidáciu vykonávajú takýmto svojim spôsobom. Spôsobom, ktorý ide proti pracujúcim, ktorý vyháňa ľudí, ktorý nespôsobuje to, aby tu ľudia mohli viacej zarábať, ale práve tu roztáča špinavú úpadku na Slovensku a úpadku aj všetkých pracujúcich nižšie mzdy. Veľmi ma zarazilo, lebo musím sa priznať, že ani ja som veľmi nevenovala pozornosť tej 15 miliardovej investícii do jadrovej elektrárne, ktorá, ktorá na prvé počutie znie logicky. Pretože potrebujeme budovať energetickú nezávislosť, ale v podstate ten spôsob akým to chcú urobiť a ako zadlžia generácie a generácie našich potomkov a zaviažu budúce vlády splácať niečo na čo už teraz nemáme, tak toto je naozaj veľká nehoráznosť. A keď sa bavíme o možno solidarite, ktorú si spomínal, že ľudia by aj solidárne platili skôr, tak ja si myslím, že tá solidarita je síce fajn. Ale prvé čo mali urobiť, táto vláda mala šetriť na sebe. Mala šetriť na výdavkoch a keď sa pán minister pýtal čo by sme navrhovali, tak od začiatku sme mu hovorili, že výdavky štátu sa musia škrtať, majú byť adresné a ony to neurobili. Dnes sme nemuseli byť pri toľkých miliardách ak by už škrtali v prvom rade hneď v prvej konsolidácii, ktorá vlastne ani nebola konsolidáciou, pretože to sa nemôže nazvať, že to bolo ozdravovanie verejných financií a ľudia nie sú hlúpi. Viete čo hovoria ľudia? Hovoria, že nechcú platiť dane tejto vláde, pretože tie dane idú zlodejom do čiernej diery.
39. schôdza NR SR - 4.deň - A. dopoludnia
Dátum: 2025-09-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem pán predsedajúci za slovo. Pani kolegyňa, musím s tebou úplne súhlasiť a s tvojou kritikou skráteného legislatívneho konania, pretože táto vláda vedela, že musí šetriť. Vedela, že musí šetriť veľa peňazí a čím začala. Začala svojim prvým lex konsolidácia, kde ušetrila na verejných financiách možno 11 %. To išlo úplne proti základnej logike šetrenia, kedy každá rodina, ktorá logicky uvažuje vie, že ak má hypotéku, ak má problém splácať, tak si nezoberie ďalšiu hypotéku na luxusné auto a nepríde s tým, že nakoniec bude musieť si požičiavať ešte oveľa viac. Pretože ak nemá na splátky, tak musí začať šetriť na luxuse. A táto vláda na žiadnom luxuse nešetrila. Táto vláda dávala neadresnú energopomoc ľuďom, ktorí si vykurujú svoje bazény, dávala ľuďom pomoc, ktorí si vykurujú svoje príjazdové cesty, aby nemuseli šuflovať sneh, dávala neadresnú pomoc ľuďom, ktorí to naozaj vôbec nepotrebujú, kupovala si luxusné tryskáče, kupuje si luxusné limuzíny, kupuje si kávové tričká a mohli by sme pokračovať oveľa ďalej, ak by sme nešli ešte aj do minulosti, ako táto vláda veľmi rada chodí, tak sú nakupované, alebo sa stavajú luxusné haciendy za štátne peniaze, alebo za peniaze Európskej únie, ale to by sme už naozaj išli veľmi hlboko, ale ten zoznam by bol veľmi dlhý. Čo sa stalo, prišla druhá konsolidácia. Myslíte si, že táto vláda začala šetriť na sebe? No znova nezačala šetriť na sebe. Znova začala len míňať a zase ušetrila na sebe možno nejakých 20 % podľa hrubých odhadov. A teraz, kedy mohla začať šetriť už naozaj, tak zase nevieme vôbec o čom bude toto šetrenie. Nevieme, na čom bude šetriť, zase len vieme, čo zaplatia ľudia, ako im vyženú peniaze z peňaženiek, ako dusia ekonomický rast, dusia podnikateľov, ktorí to už naozaj nebudú mať z čoho splácať. Budú stade ľudia odchádzať a republika, krajina, naše Slovensko nám pomaly umiera.
39. schôdza NR SR - 4.deň - A. dopoludnia
Dátum: 2025-09-12
Poslanec: Luščíková, Darina (PS)
Druh vystúpenia: Vystúpenie s faktickou poznámkou

100. Ja rovnako chcem reagovať na to, čo si hovoril v skrátenom legislatívnom konaní, pretože táto vláda vie viac ako dva roky, že musí konsolidovať. Dva roky rozpráva o tom, v akom strašnom stave dostala financie a teraz narýchlo ide prijímať zákony, dôležité zákony za zatvorenými dverami bez konzultácie, bez odbornej diskusie, bez konzultácie so zamestnávateľmi, s odbormi, a pritom zamestnávatelia a odbory sa spojili, vytvorili si naozaj unikátny model, kedy sa spoja odborári a zamestnávatelia a radia vám, čo máte robiť. Ale vy bez toho za zatvorenými dverami prijímate zákony, ktoré vytiahnu ľuďom peniaze z peňaženiek, ktoré udusia podnikateľov, udusia podnikateľský rast a ekonomický rast v tejto krajine a vyháňajú ľudí zo Slovenska. Je to naozaj nepredstaviteľná drzosť ešte hovoriť o tom, že ste to museli urobiť v skrátenom legislatívnom konaní, keď vyše dva roky viete o tom, že chcete robiť niečo "lepšie". Ale zatiaľ ste nám nič lepšie neukázali. Zatiaľ len dusíte podnikateľov a ožobračujete ľudí na Slovensku. Naozaj sa tu už prestáva dať žiť, ľudia sa chcú baliť a chcú odchádzať zo Slovenska a ja ich chcem naozaj poprosiť, aby tu zostali, pretože my to vieme urobiť lepšie. Môžete sa z toho smiať, koľko len chcete, ale vy to nedokážete, takže mohli by ste už od toho naozaj odísť. Ďakujem.
39. schôdza NR SR - 3.deň - B. popoludní
Dátum: 2025-09-11
Poslanec: Luščíková, Darina (PS)
Druh vystúpenia: Vystúpenie s faktickou poznámkou

Ďakujem veľmi pekne za slovo. Pán minister, ja s vami vo veľa veciach súhlasím. Toto nie je naozaj politická kritika, keď hodnotím tie dopady zákona stavebného na stavebníkov alebo na pracovníkov stavebných úradov. Dostali ste od nás aj výsledky nášho prieskumu, ktoré hovoria jednoznačne, že tá implementácia nie je do, nie, nie je dostatočná. A ja rozumiem, že za to je zodpovedný hlavne úrad. Avšak tá bezradnosť tých úradníkov dopadá na bežného stavebníka, ktorý, ktorý teraz bežne nemá schválené svoje projektové dokumentácie, svoje stavebné zámery a je s tým naozaj veľký problém, pretože nám píšu ľudia, ktorí hovoria o tom, že podali si stavebné zámery s tým, že očakávali rýchle schválenie, ale práve preto, že ten výklad zákona nie je jednotný, nie je jednoznačný, tak sa stavební úradníci chránia alebo alibisticky nepovoľujú veci, ktoré by za normálnych okolností mohli povoliť. Takže ja si myslím, že by tam bolo naozaj veľmi vhodné vykonať iniciatívu a pozrieť sa na tú vyhlášku č. 60, aby tí stavební úradníci mali jednoznačnú oporu vo vyhláškach a v zákone. Akým spôsobom majú postupovať. Takže ja tam vidím dva hlavné problémy. Jedným problémom je, sú stavební úradníci a druhým problémom sú stavebníci, ktorí nemajú povolené veci. Veľký problém bol možno aj v tom ako ste prezentovali zákon, pretože ste prezentovali, že tie veci budú oveľa jednoduchšie a už teraz nám, nám starostovia a primátori hlásia množstvo čiernych stavieb, ktoré začali byť práve preto, lebo sa im, sú vysvetľované drobné stavby ako niečo, čo už nemusí nikto ohlasovať. A toto bola veľká chyba v tom, v tej prezentácii zákona, že došlo k takejto interpretácii trošičku chybnej na strane stavebníkov. Tým, že majú pocit stavebníci, že sú šikanovaní pri práve pri drobných stavbách, tak práve toto sa deje, že v obciach sú bežné čierne stavby. Takže, ja by som vás chcela poprosiť o, o také...(Prerušenie vystúpenia časomerom.)
35. schôdza NR SR - 13.deň - B. popoludní
Dátum: 2025-06-16
Poslanec: Luščíková, Darina (PS)
Druh vystúpenia: Vystúpenie s faktickou poznámkou

149. Ďakujem za slovo. Viete, pán Gašpar, vy naozaj viete nonšalantne klamať. Ja rozumiem. Vy hráte v podstate vabank o svoju slobodu, o moc pre svojich kumpánov, o... (Reakcie z pléna.) (Prerušenie vystúpenia predsedajúcim.) Danko, Andrej, podpredseda NR SR Prosím, nie osobne a k téme. Dobre? (Ruch v sále.) Luščíková, Darina, poslankyňa NR SR ...veľmi dobre viete, kto to je a nebudem vám to hovoriť tuna ja. (Ruch v sále.) Ani nie som povinná vám to hovoriť, (ruch v sále) lebo ten zoznam by bol tak dlhý. Zoberte si napríklad Bödörove vily, haciendy, zoberte si... (Prerušenie vystúpenia predsedajúcim.) Danko, Andrej, podpredseda NR SR Poprosím vás k téme, pani poslankyňa. A skúste, nie... Luščíková, Darina, poslankyňa NR SR ... ale to je k téme, pretože naša krajina je v úpadku a naša krajina je v úpadku presne preto, pretože tu sa rozkrádali európske peniaze. A tu niekto klame a obviňuje nás z toho, že my tu ničíme spoločnosť... (Prerušenie vystúpenia predsedajúcim.) Danko, Andrej, podpredseda NR SR Môžte k téme? Luščíková, Darina, poslankyňa NR SR A je to k téme. Je to presne k téme, pretože je to o ústave... (Prerušenie vystúpenia predsedajúcim.) Danko, Andrej, podpredseda NR SR K vystúpeniu pána podpredsedu. Luščíková, Darina, poslankyňa NR SR ... o základnom práve nášho štátu, kde sa zaručujú slobody a je tu aj sloboda toho, že môžme žiť v slušnom štáte. A toto nie je slušný štát a to, čo predvádza pán Gašpar, nie je slušné, pretože sústavne klame a podsúva klamstvá ako, nás chce obviniť z nejakej korupcie, Františka, povedzte mi, Majerského, lebo už aj zabúdam mená pri tomto rozčúlení, čo nie je absolútne žiadna pravda, pretože niekto, keď tu má hodnoty, vy to neviete pochopiť. Pretože vy už ste všetky morálne hodnoty a zábrany stratili.